**Татар гомуми белем бирү оешмаларында укучылар өчен татар әдәбиятыннан олимпиада сораулары җаваплары**

**(муниципаль тур, 2021-2022 уку елы) 8 нче сыйныф**

**Максималь балл – 50**

1. Лирик әсәргә караган биремнәр (19 балл).

1. Шигырь юлларын укы, бу юлларның авторын һәм кайсы шигырьдән булуын күрсәт (4 балл):

а) *Укыйм тиз-тиз күңелдән гаҗаиб сурә Коръәннән*

*Газаплар мәгънәви бер кул илән алынадыр җаннан.*

Авторы: **Габдулла Тукай**, шигырьнең исеме: **Тәәссер**.

ә) *Кыйл дога, ихлас белән тезлән дә кыйбла каршына;*

*Бел аны: керсез күңелдән тугъры юл бар гаршенә.*

Авторы: **Габдулла Тукай**, шигырьнең исеме: **Таян Аллага**.

2. Биш-алты җөмлә белән бу шигырьләрнең лирик героеларына хас

булган уртак хис-кичерешләрне тасвирлап яз (6 балл) .

**Габдулла Тукайның ике шигырендә дә лирик герой Аллага ышануның кеше рухына көч, максатына ирешүдә юл күрсәтүен сөйли. Аллага ышану күңеленә ышаныч бирә, сафландыра, газаплардан арындыра, Коръән сурәсен укудан яңадан туган кебек чистарынып кала. Шуның өчен лирик герой Аллага ышанырга, таянырга, тугры юл күрсәтүне аннан сорарга куша.**

3. Әлеге ике шигырьгә дә уртак булган идеяне яз (5 балл):

**Коръән юлыннан тайпылмау тормыш авырлыкларыннан саклый //Күңелеңнән яхшылыкка омтылу, яхшы теләктә булу һәм аңа ышану кешене бәхеткә илтә.**

4.Шигырьләр лириканың кайсы жанрына карый? (4 балл).

**күңел лирикасы // интим лирика.**

II. Эпик – әсәрләргә караган биремнәр. Үзең теләгән **бер вариантны гына** сайлап эшлә (18 балл).

I вариант

Өзекне укы һәм сорауларга җавап яз.

*Ярты төн узган, эшле, эшсез йоклый, ял итә, әмма бала һаман елый иде. Биш-ун минут туктап тора, тагын елый башлый...Бишеге янында зыр катып юатыр өчен газапланган анасы, бигрәк тә ире белән кунак тынычлап йоклый алмый торганнардыр дип борчыла.*

*Чыннан да, кунак йокламый иде.*

1. Әсәрнең исеме (2 балл): **Буранда**;

2. Әсәрнең авторы (2 балл):**Шәриф Камал**;

3. Әсәрнең жанры (2 балл):**Хикәя**;

4. Әсәрнең төп герое (2 балл):**Мостафа**;

5. Төп геройның кичерешләре һәм бу кичерешләрнең сәбәпләрен аңлатып яз (6 балл)

**Әсәрнең төп герое Мостафа күңел газаплары кичерә, анасы янына ашыга, сызлана, үз-үзенә урын таба алмый, үзен битәрли, үкенә, үз гамәлләрен кичерә алмый, үзен акларлык сәбәпләр тапмый. Бу хисләрнең сәбәбе: төнлә елаган бала һәм аның бишеге янында төн үткәргән ананы күрү. Бу күренеш Мостафага үзенең сабый вакытын, анасының күз яшьләрен, үзенең дә анасын рәнҗетүен, аннан гафу үтенмәвен, озак еллар аның хәлен белми, аның янына кайтмый яшәвеннән туа.**

1. Төп геройның кичерешләрен автор нинди алымнар ярдәмендә ача? (4 балл)

**Импрессионизм, экзистенциализм(сызлану фәлсәфәсе кеше психологиясен тирәнтен ачу) белән үрелеп бара.**

II вариант

Өзекне укы һәм сорауларга җавап яз.

*Мин, мондагы күренештән арып, җаным, күңелем белән арып, шул эскәмиянең әле җимерелеп өлгермәгән башына барып утырдым да иске хатирәләремне башыма җыймакчы булдым. Эскәмия артындагы карт агачтан, ни өчендер гаркылдашып, каргалар таралдылар; алар, үзләренең колакларны газаплый торган ямьсез тавышлары белән бөтен бакчаны тутырып, минем баш очымда әйләнеп йөри башладылар. Агачтан минем өскә әллә нинди чүпләр коелдылар.*

*Кайчандыр бу агачның ботакларында сандугачлар сайрыйлар иде!*

1. Әсәрнең исеме (2 балл):**Бер хәрабәдә;**

2. Әсәрнең авторы (2 балл):**Фатих Әмирхан;**

3.Әсәрнең жанры (2 балл):**Хикәя;**

4. Әсәрдә вакыйгалар кем исеменнән сөйләнә? (2 балл): **Хикәяләүче «мин»;**

5. Хикәяләүченең кичерешләре һәм бу кичерешләрнең сәбәпләрен аңлатып яз (6 балл).

**Хикәяләүче тормыштагы үткән һәм бүгенгене чагыштыра, биш ел эчендә булган зур үзгәрешләр, аның җимергеч тәэсирен күреп гаҗиз кала, аптырый, үз-үзенә урын таба алмый. Вакытның бар нәрсәдән өстен булуы, биш ел эчендә чәчәккә, шатлыкка күмелеп яшәгән бәхетле гаилә тормышыннан җимереклек, хәрабәләр генә торып калганын күрү аны сызландыра, әрнетә:**

**– Ләгънәт сиңа, и тормыш! Әвәл алдыйсың, аннан соң мыскыллыйсың! – ди ул.**

1. Төп геройның кичерешләрен автор нинди алымнар ярдәмендә ача? (4 балл)

**Импрессионизм фәлсәфи фикер җиткерү һәм экзистенциализм(сызлану фәлсәфәсе) белән үрелеп бара.**

III.Тестларга җавап бир (3 балл).

1.Күрсәтелгән әсәрләрнең авторларын әсәр исеме белән янәшә язып куй(1 балл).

а) «Әйтелмәгән васыять» – Әмирхан Еники

б) «Җан Баевич» – Гаяз Исхакый

в) «Театр» – Габдулла Тукай

2. «Язмышның туган көне» әсәренең авторын билгелә (1балл).

а) **Галимҗан Гыйльманов**

б) Әхмәт Фәйзи

в) Галиәсгар Камал

3.«Әни килде» әсәренең жанрын күрсәт (1балл).

а) повесть

б) **драма**

в) баллада

I**V**. Иҗади бирем (10 балл).

Чын кеше булу өчен нинди сыйфатларга ия булу кирәк? Әлеге сорауга үзеңнең фикерләреңне яз. Җавабыңа нигез буларак Мөхәммәдьяр, Габдулла Тукай һәм Мәҗит Гафуриларның бер үк исем белән аталган «Нәсыйхәт» шигырьләрендәге фикерләргә таян һәм бирелгән мәкальләрне урынлы итеп файдалан.

*Җаның олы булса, һәр эшең олы.*

*Кеше булу кыен түгел, кешелекле булу кыен.*

*Күңел ярлылыгы кесә ярлылыгыннан начаррак.*